**SIMPOZIJ STUDENATA DOKTORSKIH STUDIJA PMF-a 2021. – POZIV**

Pozivamo sve studente doktorskih studija, njihove mentore i sve zainteresirane na jubilarni peti Simpozij studenata doktorskih studija Prirodoslovno-matematičkog fakulteta, koji će se održati od 24. do 25. travnja 2021. godine na Kemijskom odsjeku PMF-a na adresi Horvatovac 102a, Zagreb.

Uslijed izvanredne situacije uzrokovane pojavom novog koronavirusa, Simpozij će se održati na jedan od sljedeća tri načina: kontaktno, hibridni model (dio sudionika online, a dio na fakultetu) ili u potpunosti online, ovisno o epidemiološkoj situaciji u vrijeme odvijanja simpozija.

**Otvaranje prijava**

Prijave za sudjelovanje na Simpoziju otvaraju se **1. veljače 2021.** godine. Osim studenata doktorskih studija koji će predstaviti svoje rezultate istraživanja, na Simpozij se mogu prijaviti i slušatelji, tj. pasivni sudionici. **Rok za prijavu i slanje sažetaka je** **28. veljače 2021.** **godine.**

**Tko se može prijaviti?**

Na Simpoziju mogu sudjelovati svi studenti doktorskih studija PMF-a i srodnih studija (neovisno o godini studija), s rezultatima svojih istraživanja vezanim uz izradu disertacije. Ostale pozivamo da se prijave kao pasivni slušači, posebno studente svih razina studija.

**Na koji način možete sudjelovati?**

Sudjelovanje je moguće putem usmenog izlaganja, mikro-izlaganja i posterskog priopćenja, ili kao pasivni sudionici. Standardno usmeno izlaganje traje 8 minuta uz još 2 minute za diskusiju. Mikro-izlaganje traje 3 minute uz još 2 minute za diskusiju i ima za cilj prikazati najvažnije aspekte istraživanja. Tijekom mikro-izlaganja dozvoljeno je (i preporučeno) korištenje računalne prezentacije s jednim slajdom. Doktorandi koji se odluče za mikro-izlaganje, obavezni su pripremiti i poster. Doktorandi koji izlažu putem posterskog priopćenja trebaju pripremiti poster dimenzija 100 cm x 80 cm (pri čemu je 100 cm visina, a 80 centimetara širina, tj. poster je vertikalno usmjeren).

Budući da će programske sekcije sadržavati predavanja iz svih studijskih programa PMF-a, doktorandi trebaju osmisliti izlaganja na atraktivan način razumljiv široj (znanstvenoj) zajednici.

Sudjelovanje na Simpoziju može se, sukladno odluci nadležnih vijeća doktorskih studija, vrednovati dodjelom ECTS bodova.

Za dodatne informacije i prijavu, posjetite web-stranicu Simpozija: <https://www.pmf.unizg.hr/studiji/doktorski_studiji/simpozij_studenata_doktorskih_studija_pmf-a> .

Radujemo se ponovnom druženju, razmjeni znanstvenih ideja u konstruktivnoj atmosferi i dogovaranju novih suradnji!

**Znanstveni odbor Simpozija:**

izv. prof. dr. sc. M. Đaković, prodekanica za znanost i doktorske studije, prof. dr. sc. D. Bucković, izv. prof. dr. sc. P. Korać, izv. prof. dr. sc. A. Lukić, prof. dr. sc. E. Marušić-Paloka, prof. dr. sc. P. Novak, doc. dr. sc. K. Pikelj, prof. dr. sc. V. Smolčić

**Organizacijski odbor Simpozija:**

D. Barišić, V. Butorac, M. Čuić, K. Kajan, P. Lazić, A. Močević, J. Pelikan, Z. Redžović, P. Schneider